
KÖZÖS SZAKMAI BESZÁMOLÓ

„Tudástranszfer a speciális nevelési igényű tanulók integrációjának gyakorlati tapasztalatairól a szakképző iskolákban,

a tapasztalatok adaptálása”

Kedvezményezett:

Békés Megyei Kereskedelmi és Iparkamara
1. Előzmények 
A Békés Megyei Kereskedelmi és Iparkamara gyakorlati képzéssel foglalkozó szakoktatói részéről folyamatosan érkeztek a jelzések, hogy komoly problémáik vannak a részképességi és a figyelem zavaraival küszködő, tanulásban akadályozott tanulókkal és ennek a helyzetnek a megoldására segítségre van szükségük. Ennek a helyzetnek a megoldására kívántunk pályázatunkkal segítséget nyújtani. 
A projektmegvalósítással célunk a nemzetközi jó gyakorlatok minél szélesebb körű begyűjtése volt, és mindez azáltal valósult meg, hogy itthon is alkalmazható jó példákat láttunk a kiutazás során arra vonatkozóan, hogy a speciális igényű szakiskolai tanulók a tanulási zavaraik miatt ne forduljanak el a szakmatanulástól, illetve a gyakorlati képzők az oktatási kudarcok miatt ne fordítsanak hátat a gyakorlati képzésnek, hanem a látott jó megoldásokkal segítsék a pályán maradást.
2. A résztvevők munkaterületei

A projektet a "jó gyakorlatok" megismerésére vonatkozóan a tudatos építkezés, tervezés, a téma és a probléma megoldása iránti elkötelezettség jellemezte. 

A kiválasztás elsődleges szempontja volt, hogy ki milyen területen és várhatóan milyen hatékonysággal tudja hasznosítani és átadni a megszerzett új ismerteket. Másodsorban figyeltünk arra az alapvető rendező elvre, hogy ugyanazon témában egy személy lehetőleg ne menjen két alkalommal. Minthogy az utóbbi években több sikeres Leonardo mobilitási pályázatot sikerült elnyerni, de különböző témákban, ez a veszély senkit sem fenyegetett. Ahogy a korábbi pályázataink témái, ez is egy tudatos szakképzési stratégia mentén lett az előző tapasztalatokra felépítve. Néhány személy esetében volt átfedés. Ott, ahol az adott személy itthoni munkája révén, vagy a célterületen rendelkezik olyan jártassággal, ami a programban kitűzött célok hatékonyabb megvalósításához hozzájárulhat. Nem lehetett elkerülni átfedéseket a projektmenedzsment tagjai közt, mert a program eredményeinek  továbbéléséhez szükség volt a fenntarthatóság és a későbbi kapcsolatok ápolása céljából a kötelezettségvállalásra jogosult elnökre, az intézményi fenntartásért valamint - kihasználva a kamarai rendszer adta hálózatosodást, - az eredmények más megyékben és országos szinten való hasznosításáért felelős titkár, a tudatosan felépített és szakképzési stratégiába illeszkedő szakmai program megvalósulását felügyelő, koordináló szakképzési alelnök részvétele. Ezen túlmenően elfogadtuk a Kamara szakképzési feladatainak ellátásában együttműködő társszervezeteinek a felhívásunkra megjelent és a pályázat célkitűzéseinek, a pályázati kiírásnak  megfelelő delegáltakat. A korábbi tapasztalataink azt erősítették meg bennünk, hogy a pályázatunk eredményeinek hasznosulásához nagyban hozzájárult az is, hogy a különböző szervezetekben dolgozók kihasználva a saját szervezeteik hálózatos működését, az eredményeket igen széles körben tudják terjeszteni. (Kamara, VOSZ, ÉVOSZ, KISOSZ, ÁFEOSZ, Kormányhivatal, Munkaügyi Központ, Ipartestületek Területi Szövetsége).
3 A tanulmányút általános értékelése 
A projekt megvalósulása során tapasztalatokat szerezhettünk arról, hogy Cipruson az oktatás és képzés milyen módon játszik kulcsszerepet a gazdaság és a társadalom változó igényeire való felkészítésben, a versenyképesség növelésében, a foglalkoztathatóság javításában. Példát láthattunk az oktatás, képzés és a gazdaság kapcsolatának erősítésére, amely által összehasonlításra nyílt lehetőség a magyar oktatáspolitikában megjelenő törekvésekről csakúgy, mint az Európai Unió ajánlásairól is. Láthattuk, hogy mennyire elengedhetetlen a két szféra együttműködése és folyamatos kommunikációja ahhoz, hogy a képzésben részt vevők naprakész és a valós munkaerő-piaci igényeknek megfelelő tudást szerezhessenek. 

Olyan tapasztalatokra tehettünk szert az iskolai tanulók integrációjáról, amelyek Magyarországon, illetve Békés megyében gazdagíthatják az integrált oktatási forma eredményességét, különösen a szakképzésben érintett tanulók esetében. A tanulmányút programját is úgy sikerült összeállítani, hogy az oktatás teljes vertikumát érintse, az alapiskolázástól a felsőfokú oktatásig és az ellátórendszerig. A tanulmányút során olyan intézmények látogatására és tapasztalatszerzésre volt lehetőségünk, amely az integrációs oktatás "egész életen át tartó tanulás" pedagógiai elvárását mutatta be.

Cipruson az iskolarendszerű oktatás 6 éves korban kezdődik, ezt megelőzően 1 éves kötelező óvodai foglalkozások szerveződnek a gyermekek számára. A tankötelezettség 15 éves korig terjed, két képzési egységben, 6 évig általános iskolai elvű és 3 évig általános műveltségi tartalmú középiskolai jellegű képzés folyik. Ezt követően a tanulók érettségi vizsgára felkészítő gimnáziumi típusú, szakmai képzést nyújtó iskolákban folytathatják a tanulmányaikat. Az iskola felkészíti a tanulókat a választott szakma vizsgakövetelményeire, amely vizsga eredménye feljogosítja őket arra, hogy újabb 3 éves, döntően már csak gyakorlatra irányuló szakmatartalmú tanulási folyamatban vegyenek részt, amely után szakmunkás végzettséget szerezhetnek. A vizsgát – hasonlóan a hazai gyakorlathoz - az iskolától független vizsgabizottságok előtt teszik le a tanulók. 
Tekintettel Ciprus történelmi hagyományára - az ország 1960-ig brit gyarmat volt -, az iskolába járó tanulók szinte mindegyike köznyelvi szinten beszéli az angolt. A csoport tagjai az esti beszélgetéseken vissza-visszatérően, és hosszasan polemizáltak rajta, hogy ez a nagyon jó gyakorlat Magyarországon miként lehetne bevezethető? A gyakorlatra irányuló foglalkozásokat - a 2. évtől az összes tanóra 40 százaléka ilyen -, általában 10 és 15 fő közötti csoportos foglalkozások keretében tartják. A csoportokban együtt vannak a speciális nevelési igényű és az ép tanulók, de a speciális igényűek számára mentor közreműködésével, ha szükséges egyéni vagy általában 6-8 fős kiscsoportos foglalkozások keretében nyújtanak segítséget, heti 4-6 órában. A képzés módszertana érdekes volt, de az oktatáspolitikában nem ismeretlen, aminek itthoni alkalmazhatósága újabb beszélgetéseket generált a csoport tagjai között.
Cipruson és Magyarországon is a kötelező oktatásban tanulók 5 és fél százaléka sajátos nevelési igényű tanuló.  Nagy különbség van azonban abban, hogy többségi vagy speciális iskolákba helyezik el őket. Magyarországon a sajátos nevelési igényű tanulók 47 százaléka szegregált, speciális iskolában tanul, míg Cipruson ez az arány mindössze 5,4 százalék. Az ilyen gyermekeket többségi iskolákban oktatják, hogy jobb esélyeik legyenek az életben, és ne szigeteljék el jobban azokat, akik már eleve a társadalom perifériájára szorultak. 

A sajátos nevelési igényű tanulókat általában olyan szakmák elsajátítására képezik, ahol nem tudnak kárt okozni sem a saját testi épségükben, sem másokban, ahol kevésbé szigorúak a biztonságos munkavégzésre irányuló szabályok. Ebből kifolyólag a sajátos nevelési igényű tanulók nagy számban tanulnak a szállodaipar és vendéglátás területén. Olyan területen végeznek képességüknek megfelelő - akár részmunkát is -, ahol sikeresen meg tudnak felelni a velük szemben támasztott elvárásoknak. Az iskola elvégzése után egy részük, körülbelül 20 százalék az, aki a tanult szakmájában dolgozik tovább, a többiek vagy más területen, vagy a családi vállalkozásban dolgoznak.

A megvalósult program igen jó lehetőséget adott szakképzési szakértőinknek arra, hogy teljes mélységében betekintést kapjanak Ciprus szakképzési képzési rendszerébe. Láthatták az iskolába kerüléstől, a tanuláson, a szakmaválasztáson keresztül a végzett szakmunkások munkába állását, a továbbképzési lehetőségekig a teljes képzési, irányítási rendszert.
Mindezek az ismeretek a csoport tagjainak személyes kompetenciáit fejlesztették, amiket a saját munkájukba átvéve, - mint jó gyakorlatok - az eredményesebb munkavégzést teszik lehetővé azon a területen, amelyen dolgoznak. Ez kiderült menet közben az esti szabadidős beszélgetésekben is, és a résztvevők beszámolóiból is. 
Bizton állítható, hogy a szakképzés minden területén érintett szakértőink itthon is jól hasznosítható tapasztalattal lettek gazdagabbak. Ugyanakkor nem elhanyagolható az sem, hogy ugyan a kiutazók valamennyien rendelkeztek valamilyen szintű nyelvtudással, mégis az idegen környezet, a saját munkaterületüknek megfelelő szakmai kíváncsiság hozzájárult a szaknyelvi tudásuk bővítéséhez is.
A csoport tagjai a tervezettnél hosszabban elidőztek pl. a Technical School of Limassol Special Unit szakképző iskolában, Ciprus legnagyobb szakképző intézményében ahol is a sajátos nevelési igényű tanulókat integráltan képzik az egészséges társaikkal, de délutánonként kiscsoportos segítő foglalkozásokat tartanak számukra. A kiutazók láthatták, hogy a habilitáció - képessé tétel vagy alkalmassá tétel – hogyan vonatkozik a többségi tantervvel és az SNI tanulók tantervével haladó gyermekekre. Minden személynél az egyéni képességekből indulnak ki, mint alaphelyzet, és annak megfelelően foglalkoznak vele, hogy alkalmassá tegyék őket a saját maguk képzésére, és lépésről lépésre életképesebbé tegyék a diákokat az önálló életpálya építésre. Az életpálya építés egy élethosszig tartó folyamat, amelyben a tanulásnak változó jelentőségű, de állandó szerepe van. 

Azzal az általános társadalmi gondolkodással mindenütt találkoztak a projektcsoport tagjai, hogy az életképességre való nevelésre minden embernek szüksége van. A sajátos nevelési igényű gyermekek egyes képességei lassabban, más ritmusban fejlődnek vagy hiányoznak, ezért van szükségük a nagyobb odafigyelésre, a gyógyító pedagógiai ellátásra, ahol egyaránt helyet kap épnek és SNI-snek egyaránt a fejlesztés, a terápia és a rehabilitáció.

Nagy hatással volt a kiutazókra a Theotokos Alapítvány, és itt is a tervezettnél hosszabb időt töltöttek a csoport tagjai, akiket lenyűgözött az ott dolgozók elismerésre méltó munkája, és elhivatottsága. 

Ők 0 és 8 év közötti speciális nevelési igényű gyermekekkel foglalkoznak, rendkívüli türelemmel egyénre szabottan fejlesztve őket. Az intézményt 1994 évben alapították és olyan gyermekek fejlesztésével, terápiájával és tanításával foglalkoznak, akik fejlődési rendellenességekkel küzdenek. A gyermekek fejlesztése mellett ugyanakkor szakembereik segítenek a szülőknek ezt a helyzetet kezelni, diagnosztizálják az esetleges betegségeket és a gyermek fejlődéséről folyamatos tájékoztatást nyújtanak. Minden szolgáltatásuk alacsony áron érhető el, így anyagi helyzettől függetlenül valamennyi családnak lehetősége van részt venni a programokban. Segítenek az iskolaválasztásban is, valamint kapcsolatban állnak a gyermekgyógyászat egyéb szakmai területén dolgozó szakemberekkel is. 

A képzés teljes vertikumát láthatták a kiutazók, mert a meglátogatott Ciprusi Műszaki Egyetemen is jó példákat láthattak arra a résztvevők, hogy egy egyetem hogyan tudja segíteni a fogyatékkal élő, vagy valamilyen betegségben szenvedő, a társadalom valamilyen hátrányos helyzetű csoportjaiból jövő hallgatóit abban, hogy megszerezhessék a diplomát.  

Külön kapcsolattartó és koordinátor foglalkozik a speciális nevelési igényű hallgatók támogatásával, amely lehet többek között tanulmányi támogatás, speciális, tanulást segítő anyagok biztosítása, szállás biztosítása, a különböző egyetemi szolgáltatásokhoz való hozzáférés elősegítése. Külön tanácsadó szolgálatot működtetnek a sérülteknek, és az egyetem mind az 50 épülete akadálymentesített, így a mozgáskorlátozott hallgatók is akadálytalanul tudnak közlekedni. Az egyetem weboldalán és prospektusaiban egyértelmű nyilatkozatot tesz a sajátos nevelési igényű diákokat támogató politikájáról és akcióterveiről, bár ez számára nem kötelező feladat. 
2. Összefoglalva a program eredményei 
Cipruson az alábbi tapasztalatokkal lettek gazdagabbak a projekt kedvezményezettjei:

· Megismerhették az inkluzív oktatást támogató új szakképzési modelleket, ezen belül azt, hogy a vállalkozói szférában miként hasznosítják a megszerzett tudást. 
· Példákat, bevált módszereket láttak arra vonatkozóan, hogy az SNI (testi, érzékszervi, értelmi, beszéd és más fogyatékos) tanulók elfogadását segítő munkaerő-piaci képzési formákat milyen módon lehetne a magyarországi gyakorlatban is alkalmazni. 
· Olyan jó gyakorlatokat tanulmányoztak, amelyek a hazai szakképzésben is hasznosítható oktatási segédeszközöket tartalmaztak az integrált/inkluzív tanműhelyi képzésben.

· Tanulmányozhatták a fizikai és a szellemi (enyhe fokú) sérültek pályaorientációjának és képzési lehetőségeinek eszközeit. 
· A meglátogatott iskolákban konkrét, átadott tapasztalatot nyerhettek arról a résztvevők, hogy a speciális nevelési igényű tanulók együtt képezhetőek az ép társaikkal, csak a tanulás-vezetési és segítési eljárásokban kell számukra biztosítani a támogatást a hátrányaik kompenzálásának megsegítésére. Erre kiváló példákat láttunk a gyakorlatban alkalmazva. A szakképzésben építenek a tanulók egymástól való tanulás módszerére. 
· A szakmaválasztásra azután kerül sor, miután a tanulók maguk is megtapasztalták, - az első év után - hogy mire képesek, és mire pedig nem. 
· A speciális igények ellátását rendszerszerűen építették ki, és az egyes ellátó egységekhez szakszerű irányítással segítik eljutni a rászorulókat. 
· Nagyon tetszett a csoport tagjainak, és hazajövet szorgalmazzák is minden lehetséges fórumon azt a bevált gyakorlatot, hogy az egyéneknek is felelősséget kell vállalniuk a képzésük hatékony teljesítésért. Például a képzési költségeket csak a sikeres teljesítés utáni visszaigénylés útján kapják meg a családok az államtól. 
· A képzés során korlátozott mértékű tudást, készségeket és tágabban értelmezett kompetenciát sajátítatnak el, amelyek egyszerre konkrétak és általános jellegűek is. 
· A kialakulóban levő készségeket felügyelet alatt alkalmazzák egy ellenőrzött környezetben mindaddig, amíg azok valóban megbízható készségekké alakulnak ki a diákokban. 
· A tanulók korlátozott felelősséget vállalnak saját tanulásukkal kapcsolatban.
·  A képesítések közül néhány foglalkoztatás-specifikus, de a legtöbbje általános felkészítést ad a munkára és a tanulásra. 
· A tanulók egyéni tanulásszervezéssel élnek, és gyakorlati munka- vagy tanulási tapasztalattal rendelkeznek megszokott és kivételes helyzetekben.

Azt örömmel állapították meg több helyen is a kiutazó csoport tagjai a szakmai képzés színvonalát vizsgálva, hogy mi semmivel sem vagyunk lemaradva az oktatás terén. Láthatták az oktatásmódszertanban ismert, de nálunk alig használt eszközök alkalmazását. Amit mindezek ellenére mégis irigylésre méltónak találtak az az, hogy láttak olyan gyakorlati képzőhelyeket, ahol pl. a gyárból kikerült, onnan ajándékozott legújabb modelleket használtak oktatás céljára.
3. Utóélet
A speciális igényű ellátás, nevelés szükségessége, csak úgy, mint Magyarországon, már az iskoláskor előtt megjelenik, korai fejlesztés formájában. A külföldi partnerintézmény a speciális igényű ellátás rendszer szintű bemutatására, tapasztalatszerzésre, a modern diagnosztikai és fejlesztő eszközökkel rendelkező, a korai fejlesztést folytató intézményt mutatott be. Itt jó példáját láthattuk a speciális igényű ellátó rendszer helyi sajátosságainak megfelelő működtetésnek. Ugyanilyen jó gyakorlat volt az is, hogy az iskoláskor előtti fejlesztést - állami megrendeléssel - nem állami intézmények látják el, hanem alapítványok és magánintézmények. Az állam nem tartott fent emiatt költséges intézményrendszert, hanem a meglevőkre építve adta meg mindazt a szolgáltatást, amire egy sajátos helyzetben lévő gyermeknek, családnak szüksége van. 
A működési felépítésük is sajátos, a diagnosztikai feladatokat ellátó központ mellett úgynevezett közösségi házakban folytatnak terápiás típusú foglalkozásokat, ahol megtanítják a gyermekek mellett a szüleiket a fogyatékosságok és a hátrányok kezelésére, illetve a szociális depriváltaknak konzultációs foglalkozásokat szerveznek pszichológusok és terapeuták közreműködésével. 
Az ellátás sajátos szervezeti formáját mutatták be a meglátogatott egyetemen, amit Magyarországon megfontolandónak tartunk, nem csak felsőfokú intézményben való hasznosításra, hanem már középfokú intézményekben is. Mégpedig úgy, hogy a speciális igények - mozgáskorlátozottság, vakok vagy gyengén látók - kielégítésére, egy erre a segítségnyújtásra szakmailag szakosodott intézménnyel, vagy egyesülettel szolgáltatási ellátási megállapodást köt az egyetem, akik a hallgatók körében teljes körű igény felmérés mellett ellátást is végeznek, például kíséretet nyújtanak a mozgásában akadályozott hallgatók mellé.

Összegezve
Az egyértelműen megállapítható volt, hogy a szakképzési szakértők teljes mélységében betekintést kaptak Ciprus szakképzési, képzési rendszerébe az iskolába kerüléstől, a tanuláson, szakmaválasztáson keresztül a végzett szakmunkások munkába állása, a továbbképzési lehetőségek megismeréséig bezárólag. 
A projektpartnerek mindenütt nagy odaadással és szeretettel fogadták a projektcsoport tagjainak érdeklődését, adtak felvilágosítást a legapróbb részletekig. (Pl. módszertani eszközök, azok alkalmazása, dokumentáció, a tevékenységről szóló albumok, előadások) 
Mindezek az ismeretek a résztvevők személyes kompetenciáit fejlesztette és azokat a saját munkájukba átvéve, mint jó gyakorlatok hazatérve az eredményesebb képzést teszik lehetővé. 
A résztvevői beszámolókból külön-külön kiderül, hogy a szakképzés minden területén érintett szakértő itthon is jól hasznosítható tapasztalattal lett gazdagabb, amelyet - legyen az irányító, koordináló szervezet, vagy szakoktató - eredményesen használ azóta is. 
Külön érdekessége a csoport összeállításnak, hogy a tagjai a képzés és irányítás minden területéről érkeztek. Ez segítette a látottak jobb megértését, élet közelbe hozva azokat, és mint hozzáadott érték jelenik meg, hogy ezáltal egymás munkáját, a különböző területeken folyó munkát jobban megértették. 

Hazatérve: bátran kijelenthetjük, hogy a csoport tagjai a megszerzett ismereteikkel hozzájárulnak a kamaránk célkitűzéseinek megvalósulásához, amely így hangzik: „versenyképes gazdasághoz versenyképes szakképzés”.

4. Javaslatok
A projekt folytatása nem csak egy következő pályázat keretében képzelhető el, hanem a tanultak mindennapi alkalmazásában. A projektben részt vevő tagok a saját munkaterületükön mindent megtesznek a tapasztalataik átadására. A projekt eredményeként felmerültek olyan igények, miszerint érdemes lenne a látottakat újabb résztvevőkkel is megismertetni, valamint a tapasztalatokra építve újabb pályázati célok is megfogalmazódtak, amelyeket érdemes lenne megvalósítani a jövőben.
A duális szakképzési rendszer bevezetésével Magyarországon nagy szükség van a gyakorlati képzést vállaló szakoktatók nagyszámú bevonására, a személyes ismereteik bővítésre, hogy ne csak a tanulók, hanem az őket oktató szakemberek is képesek legyenek alkalmazkodni az európai gyakorlathoz. Minden gyakorlati képzéssel foglalkozó számára lehetővé kellene tenni a hasonló külföldi gyakorlatok tanulmányozását. Az Erasmus + program keretében a szakképzési szakértői pályázatok folytatását javasoljuk, hogy minél több szakember találkozzon a lehetőséggel és vegyen részt benne. A projektekben való részvétel után a tapasztalatok mások számára jól közvetíthetők, és a szakmai munka során jelentkező döntési pontokat is segíteni tudja. 
Békéscsaba, 2014. április 27.








Juhos János

